આ વર્ષે અગાઉ જે આગાહી થઈ હતી તેમાં ૯૩ ટકા વરસાદની આગાહી થઈ હતી ને એ હિસાબે ચોમાસુ સામાન્ય રહે પણ હવે આગાહી સુધારાઈને ૮૮ ટકાની થતાં હવે મામલો અનાવૃષ્ટિનો થઈ ગયો છે ને ખરેખર એવું બને તો મોદી સરકાર માટે દુકાળમાં અધિક માસ જેવી હાલત થાય.સ્વાભાવિક રીતે જ વરસાદ ઓછો પડે ને અનાવૃષ્ટિ થાય તેની સૌથી ખરાબ અસર ખેતી પર પડે ને સરવાળે આપણા અર્થતંત્રની બોન પૈણાઈ જાય કેમ કે આપણું અર્થતંત્ર ખેતી પર આધારિત છે. પહેલાં ઓછો વરસાદ પડશે તેવી આગાહી થયેલી તેના કારણે જ લોકોનાં મોતિયાં મરી ગયેલાં ત્યાં હવે અનાવૃષ્ટિની આગાહી થઈ છે તેના કારણે ખેડૂતો સાવ ફફડી ગયા છે. આ વખતે છાસવારે થયેલા માવઠા અને કરાંના મારને કારણે ખેડૂતો બિચારા પહેલેથી જ પરેશાન છે ત્યાં વરસાદ ઓછો થાય તો તેમની હાલત વધારે બગડે.મોદી ને બીજા નેતાઓ ભલે ઔદ્યોગિક ઉત્પાદનની ને એવી બધી ફાડતા હોય પણ ભારતમાં અર્થતંત્ર ખેતી પર આધારિત છે ને આજેય ૭૦ ટકા લોકો ખેતી તથા તેને આધારિત આર્થિક પ્રવૃત્તિઓ પર જ નભે છે. વરસાદ ઓછો પડે એટલે સૌથી પહેલી અસર ચોખા, બાજરી, મકાઈ જેવા ખાધાન્નના ઉત્પાદન પર પડે. તેનું ઉત્પાદન ઓછું થાય ને તેના કારણે ખેડૂતોની આવક પણ ઘટે. ખેડૂતો અત્યારે જ આર્થિક તાણ અનુભવી રહ્યા છે ત્યારે તેના કારણે તેમની તાણ વધે.વરસાદ ઓછો પડે એટલે મોંઘવારી વધે કેમ કે પાક ઓછો થયો હોય એટલે તેના ભાવ વધવાના. આપણે ત્યાં મધ્યમ વર્ગનાં લોકોના ઘરખર્ચમાં બહુ મોટો હિસ્સો ખેતપેદાશો આધારિત ઉત્પાદનોનો છે. અનાજ હોય, તેલ હોય, મરીમસાલા હોય કે પછી ખાંડ હોય. આ બધી રોજબરોજના વપરાશની ચીજો છે ને બધી જ ખેતપેદાશો છે. ચોમાસુ ખરાબ ગયું હોય એટલે પાક ઓછો થયો હોય ને તેના કારણે આ ઉત્પાદનોનું ઉત્પાદન ઘટે, પરિણામે તેમના ભાવ વધે ને સરવાળે બધો ભાર ક્ધયાની કેડ પર આવે. મતલબ કે મધ્યમ વર્ગનાં લોકો પર આવે. મોંઘવારી વધે ને તેના કારણે એ લોકો સાવ બેવડ વળી જાય.